ভোরের কাগজ সম্পাদক শ্যামল দত্ত ডয়চে ভেলেকে বলেন, ‘‘তথ্যমন্ত্রী আমাদের ফোন দিয়ে বলেছিলেন, আপানারা মানববন্ধন কর্মসূচি স্থগিত করেন, আমরা বিষয়টি নিয়ে আলোচনা করবো৷ আমাদের সঙ্গে তাঁরা আলোচনা করলেন এবং সিদ্ধান্ত নিলেন যে আমাদের যে উদ্বেগের বিষয়গুলো, সেগুলো তারা কেবিনেট মিটিং-এ জানাবেন৷ কিন্তু দুর্ভাগ্যের বিষয় যে এরই মধ্যে কেবিনেটের দু'টি মিটিং হয়ে গেছে৷ সেখানে তারা বিষয়গুলো উত্থাপন করেননি৷ এমনকি তাঁরা কেন করেননি, সেটুকু জানানোর সৌজন্যতাও তাঁরা দেখাননি৷ এরমধ্যে আমরা দেখলাম মহামান্য রাষ্ট্রপতি বিলে সম্মতিও দিয়ে দিলেন৷ আর আগামীতেও যে তাঁরা বিষয়টি কেবিনেটে উত্থাপন করবেন, তাও আমাদের জানাননি৷ এই পরিস্থিতিতে আমরা আমাদের স্থগিত কর্মসূচি পালনের সিদ্ধান্ত নিয়েছি সোমবার সকাল ১১টায় প্রেসক্লাবের সামনে৷ একই কর্মসূচিতে শুধু সম্পাদকরাই অংশ নেবেন৷''